**O konferenci:**

Deveta mednarodna konferenca je nadaljevanje niza uspešnih konferenc, ki so bile organizirane v letih 2007, 2008, 2010, 2011, 2012, 2014, 2016 in 2018. Mednarodna konferenca predstavlja največji tovrstni dogodek, povezan s problematiko terorizma in drugih varnostnih groženj v tem delu Evrope. Predvsem zaradi njene kakovosti se vsako leto širi seznam držav in mednarodnih organizacij, ki so na konferenci prisotne s svojimi predstavniki. Zaradi navedenega smo do sedaj na konferencah gostili predstavnike OZN, EU, Nata, OVSE in predstavnike drugih regionalnih organizacij, kot so RACVIAC, COE for Defence Against Terrorism iz Ankare, ki je v Natu akreditiran center odličnosti za zoperstavljanje terorizmu. Tudi na predavanjih ob odprtju konference so nas do sedaj počastili najvišji predstavniki Republike Slovenije, kot so na primer dr. Danilo Türk, predsednik Republike Slovenije, prof. dr. Ernest Petrič, predsednik Ustavnega sodišča Republike Slovenije, vsakokratni minister za obrambo in veleposlanik ZDA v Sloveniji in številni drugi. Na vsaki od konferenc je bilo čez 230 udeležencev iz tujine in Slovenije.

**NAMEN:**

Tokratno temo mednarodne konference posvečamo izredno pereči problematiki – nasilnemu skrajništvu v kibernetskem okolju in negativnim vplivom, ki bi jih lahko imelo za neprekinjenost delovanja nacionalne in evropske kritične infrastrukture ter s tem povezanimi varnostnimi tveganji, s katerimi se spoprijemajo države v Evropi.

Naslov mednarodne konference je **»Violent Extremism and Radicalization as Important Factor Regarding Cyber Terrorism Threats to Critical Infrastructure Operating and Security Implications to Europe«.**

Terorizem, ekstremizem, radikalizem, kibernetska tveganja in zaščita kritične infrastrukture so samo vrh ledene gore tveganj, s katerimi se vsakodnevno srečujejo države v Evropi.

Naloga vsake demokratične države je, da s svojim nacionalnovarnostnim sistemom na svojem ozemlju izvede vse potrebne ukrepe za varno in normalno delovanje družbene skupnosti. Vsi se zavedamo, da to nikakor ni lahka naloga.

 Ravno usklajenost delovanja organov in služb na nacionalni in mednarodni ravni, zadolženih za preprečevanje terorističnih groženj, je tista osnovna zahteva, ki lahko bistveno pripomore k učinkovitejšemu odzivanju in zmanjševanju škodljivih posledic. V mednarodni skupnosti že dolgo velja dejstvo, da je učinkovit sistem mednarodnega odzivanja na grožnje mednarodni varnosti uspešen samo toliko, kot so uspešne posamezne države, tudi tiste slabše pripravljene. To dejstvo pa pride še do močnejšega izraza, kadar govorimo o kibernetskem okolju in tveganjih, ki jih ta prinaša.

Mednarodno sodelovanje predstavlja že deveta tradicionalna mednarodna konferenca, ki jo v sodelovanju Ministrstva za obrambo Republike Slovenije, Veleposlaništva ZDA in Joint Special Operations University iz Tampe organiziramo v Sloveniji. Navedeni dogodek v proces obvladovanja kompleksnih varnostnih tveganj prinaša dodatne prednosti, ki se odražajo v naslednjih vidikih:

* pridobivanja novih znanj in izkušenj na področju zagotavljanja mednarodne varnosti;
* medsebojne izmenjave mnenj in prenos dobrih praks;
* spoznavanja ustreznih strokovnjakov akademske in operativne ravni, med katerimi se širi mreža stikov, ki so nujni za uspešno mednarodno-regionalno sodelovanje na področju zoperstavljanja terorizmu, kibernetskih groženj in s tem povezanih težav radikalizacije in ekstremizma;
* pomoči varnostnim strukturam evropskih držav pri razvoju in nadgrajevanju nacionalnih mehanizmov na področju zagotavljanja nacionalne varnosti in usklajevanja z mednarodnimi partnerji.

Vsebinski poudarek na konferenci bo namenjen predvsem nacionalnim in mednarodnim mehanizmom usklajevanja in izmenjavi dobrih praks v razmerju do preprečevanja nasilnega ekstremizma in kibernetskih tveganj. Vse te procese se bo obravnavalo znotraj upravljanja tveganj v kritični infrastrukturi.